钦定古今图书集成/理学汇编/经籍典/第035卷 > 颜氏家训 > 《书证篇》
## 钦定古今图书集成/理学汇编/经籍典/第035卷 > 颜氏家训 > 《书证篇》

《诗》云：“参差荇菜。”《尔雅》云：“荇，菨余也。”字或为莕。先儒解
释，皆云水草。圆叶细茎，随水浅深，今是水悉有之。黄
花似莼，江南俗亦呼为猪莼，或呼为荇菜。刘芳具有
注释，而河北俗人多不识之。博士皆以参差者是苋菜，呼人苋为人荇，亦可笑之甚。

《诗》云：“谁谓荼苦”，《尔雅》《毛传》并以“荼，苦菜也。”又《礼》云：“苦
菜秀。”案：《易统通封验元图》曰：“苦菜生于寒秋，更冬历
春，得夏乃成。今中原苦菜则如此也。一名游冬，叶似
苦苣而细，摘断有白汁，花黄似菊。江南别有苦菜，叶
似酸浆，其花或紫或白，子大如珠，熟时或赤或黑，此
菜可以释劳。”案：郭璞注《尔雅》，此乃黄蒢也。今河北
谓之龙葵。梁世讲礼者以此当苦菜，既无宿根，至春
子方生耳，亦大误也。又高诱注《吕氏春秋》曰：“荣而不
实曰英。”苦菜当言英，益知非龙葵也。

《诗》云：“有杕之杜。”江南本并木傍施。《大传》曰：“杕，独儿也。”
徐仙民音徒计反。《说文》曰：“杕，树儿也。”在木部。《韵集》音
次第之第。而河北本皆为戎狄之狄，读亦如字，此大
误也。

《诗》云：“𬳶𬳶牡马。”江南书皆作“牝牡之牡”，河北本悉为
放牧之牧。邺下博士见难云：“《𬳶颂》既美僖公牧于坰
野之事，何限騲骘乎？”余答曰：“案《毛诗》云：‘𬳶𬳶良马，腹
干肥张也’。其下又云：‘诸侯六闲四种，有良马戎马、田
马、驽马’。若作放牧之意，通于牝牡，则不容限。在良马
独得𬳶𬳶之称。良马，天子以驾玉辂，诸侯以充朝聘”
郊祀，必无騲也。《周礼圉人职》“良马匹一人，驽马丽一
人。”圉人所养，亦非騲也。一人举其强骏者言之，于义
为得也。《易》云“良马逐逐”，《左传》云“以其良马二。”亦精骏
之称，非通语也。今以《诗传》良马通于牧騲，恐失毛生
之意，且不见刘芳义证乎？

《月令》云：“荔挺出。”郑注：“马薤也。”《说文》：“荔，似蒲而小，根可
为刷。”《广雅》：“马薤，荔也。”《通俗文》云：“马蔺。”《通卦验元图》：“荔
挺不出，则国多火灾。”蔡邕《月令章句》云：“荔似挺。”高诱
注《吕氏春秋》云：“荔草挺出也。”然则《月令注》荔挺为草
名，误矣。河北平泽率生之，江东颇有此物，人或种于
阶庭，但呼为早蒲，故不识马薤。讲《礼》者乃以为马苋，
堪食，亦名豚耳，俗曰马齿。江陵尝有一僧，而形上广
下狭，刘缓幼子民誉，年始数岁，俊悟善体物，见此僧
云：“面似马苋。”其伯父刘縚因呼为荔挺法师。縚亲讲
《礼》，名儒尚误如此。

《诗》云：“将其来施施。”《毛传》云：“施施，难进之意。”《郑笺》云：“施
施，舒行貌也。”《韩诗》亦重为施施。河北《毛诗》皆云施施。
江南旧本，悉单为施，俗遂是之，恐有少误。

《诗》云：“有渰萋萋，兴云祁祁。”《毛传》云：“渰，阴云貌。萋萋，云
行貌。祁祁，徐貌也。”笺云：“古者阴阳和，风雨时，其来祁
祁然，不暴疾也。”案渰已是阴云，何劳复云“兴云祁祁”
耶？“云”当为两，俗写误耳。班固《灵台诗》云：“三光宣精，五
行布序。习习祥风，祁祁甘雨。”此其证也。

礼云：“定犹豫，决嫌疑。”《离骚》曰：“心犹豫而狐疑。”先儒未
有释书，案《尸子》曰：“五尺犬为犹。”《说文》云：“陇西谓犬子
为犹。”吾以为人将犬行，犬好豫在人前，待人不得，又
来迎候，如此往还，至于终日，斯乃豫之所以为未定
也，故称犹豫。或以《尔雅》曰：“犹如麂，善登木。”犹，兽名也，
既闻人声，乃豫缘木，如此上下，故称犹豫。狐之为兽，
又多猜疑，故听河冰无流水声，然后渡。今俗云：“狐疑
虎卜”，则其义也。

《左传》曰：“齐侯痎遂痁。”《说文》云：痎，一日一发之疟。痁，有
热疟也。案：齐侯之病，本是间日一发，渐加重乎？故为
诸侯忧也。今北方犹呼痎虐音皆在世间，传本多以
痎为疥，杜征南亦无解释。徐仙民音介，俗儒就为通，
云：“病疥令人恶寒，变而成疟。”此臆说也。疥癣小疾，何
足可论？宁有患疥转作疟乎？

《尚书》曰：“惟影响。”《周礼》云：“上圭测影，影朝影夕。”《孟子》曰：
“图影失形。”《庄子》云：“罔两问影。”如此等字，皆当为光景
之景。凡阴景者，因光而生，故即谓为景。《淮南子》呼为
景柱，《广雅》云：“晷柱挂景。”并是也。至晋世，葛洪《字苑》傍
始加彡。〈音杉〉音于景反。而世间辄改治《尚书》《周礼》《庄》孟，
从“葛洪”字，甚为失矣。

太公《六韬》有天陈、地陈、人陈，云鸟之陈。《论语》曰：卫灵
公问陈于孔子，《左传》为鱼丽之陈。俗本多作阜傍车
乘之车。按诸陈字并作陈郑之陈。夫行陈之义，取于
陈列耳，此六书为假借也。《苍雅》及近世字书皆无别
字，惟王羲之《小学章》独阜傍作“车”，纵复俗行，不宜追
改。《六韬》《论语》《左传》也。《诗》云：“黄鸟于飞，集于灌木。”传云：
“灌木，丛木也。”此乃《尔雅》之文，故李巡注曰：“木丛生曰
灌。”《尔雅》末章又云：“木族生为灌族”，亦丛聚也。所以江
南诗古本皆为藂聚之藂，而古“丛”字似“冣”字。近世儒
生因改为最解，云“木冣高长者。”按众家《尔雅》及解《诗》
无言此者，惟周续之《毛诗注》音为徂会反，刘昌宗《诗
注》音为在公反，又祖会反，皆为穿凿，失《尔雅》训也
也。是语已及助句之辞，文籍备有之矣。河北经传，悉
略此字，其间字有不可得无者。至如“伯也、执殳于旅
也”、“语回也”、“屡空”“风，风也，教也”，及《诗传》云：“不戢，戢也”；“不
傩，傩也”；“不多，多也”，如斯之类，傥削此文，颇成废缺。《诗》
言“青青子衿”，《传》曰：“青衿，青领也，学子之服。”按古者斜
领下连于衿，故谓领为衿。孙炎、郭璞注《尔雅》，曹大家注《烈女传》并云：“衿，交领也。”邺下诗本既无“也”字，群儒
因谬说云：青衿是领是衣，两处之名，皆以青为饰，用
释“青青”二字，其失大矣。又有俗学闻经传中时须“也”
字，辄以意加之，每不得所益，诚可笑。

《易》有蜀才，注“江南学士”，遂不知是何人。王俭《四部目
录》不言姓名，题云“王弼，后人谢炅、夏侯该，并读数千
卷书”，皆疑是谯周。而《李蜀书》一名汉之书，云姓范名
长生，自称蜀才。南方以晋渡江后，北间传记，皆名为
伪书，不贵省读，故不见也。

《礼王制》云。“裸股肱。”郑注云。谓。衣出其臂胫。《今书》皆
作“擐甲”之“擐。”国子博士元该云：“擐当作”音宣。擐是
穿著之名。非出臂之义。案《字林》。萧读是。徐爰音患。非
也。

《汉书》：“田肯贺上”，江南本皆作宵字。沛国刘显，博览经
籍，偏精班汉，梁代谓之汉圣。显子臻，不坠家业，读班
史，呼为田肯。梁元帝尝问之，答曰：“此无义可求，但臣
家旧本，以雌黄改宵字为肯。”元帝无以难之。吾至江
北，见本为肯。

《汉书王莽赞》云：“紫色蛙声，馀分闰位。”盖谓非元黄之
色，不中律吕之音也。近有学士，名问甚高，遂云：“王莽
非真，鸢髆虎视，复紫色蛙声。”亦为误矣。

《简“策”字》竹下施朿。〈七赐反〉末代隶书，似杞宋之宋，亦有
竹下遂为夹者，犹如“刺”字之傍应为朿，今亦作夹。徐
仙民《春秋礼音》遂以䇲为正字，以“策”为音，殊为颠倒。
《史记》又作“悉”字，误而为“述”，作“妒”字，误而为姤。
徐、邹皆以“悉”字音述，以“妒”字音姤。既尔，亦可以“亥”为
豕字音，以“帝”为虎字音乎？

张揖云：“宓，今伏羲氏也。”孟康《汉书古文注》亦云：“宓，今
伏。”而皇甫谧云：“伏羲，或谓之宓羲。”按诸经史纬候，遂
无宓羲之号。虙字从虍。〈音呼〉“宓”字从“冥。”〈音绵〉下俱为必末
世传写遂误以虙为宓，而《帝王世纪》因误更立名耳。
何以验之？孔子弟子虙子贱，为单父宰，即虙羲之后，
俗字亦为宓，或复加山。今兖州永昌郡城旧单父地
东门有子贱碑，汉世所立。乃云济南伏生即子贱之
后。是知虙之与伏，古来通字，误以为宓，较可知矣。
《太史公记》曰：“宁为鸡口，无为牛后。”此是删《战国策》耳。
按延笃《战国策音义》曰：“尸，鸡中之主，从牛子。”然则口
当为尸，后当为从，俗写误也。

应劭《风俗通》云：《太史公记》：“高渐离变名易姓，为人庸
保，匿作于宋子，久之作苦，闻其家堂上有客击筑，伎
痒不能无出言。”按伎痒者，怀其伎而腹痒也，是以潘
岳《射雉赋》亦云：“徒心烦而伎痒。”今《史记》并作“徘徊”，或
作“徬徨，不能无出言”，是为俗传写误耳。

太史公论英布曰：“祸之兴自爱姬，生于妒媚，以至灭
国。”又《汉书外戚传》亦云：“成结宠妾妒媚之诛。”此二“媚”
并当作“娼。”娼亦妒也，义见《礼记三苍》。且《五宗世家》亦
云：“常山宪王后妒媢。”王充《论衡》云：“妒夫媢妇生，则忿
怒斗讼。”益知媢是妒之别名。原英布之诛，为意贲赫
耳，不得言媚。

《史记始皇本纪》：“二十八年，丞相隗林、丞相王绾等议
于海上。”诸本皆作“山林之林。”开皇二年五月，长安民
掘得秦时铁称权，旁有铜涂镌铭二所，其一所曰：“廿
六年，皇帝尽并兼天下诸侯，黔首大安，立号为皇帝。
乃诏丞相状绾，法度量𠟭不？”歉。疑者皆明之，凡
四十字。其一所曰：“元年制诏丞相斯、去疾法度量，尽
始皇帝为之，皆刻辞焉。今袭号而刻辞不称始皇帝，
其于久远也，如后嗣为之者，不称成功盛德，刻此诏
于左，使毋疑。”凡五十八字，一字磨灭，见有五十七字，
了了分明，其书兼为古隶。余被敕写读之，与内史令
李德林对见，此称权今在官库，其丞相状字，乃为状
貌之状。爿傍作犬，则知俗作隗林非，当为隗状耳。
《汉书》云：“中外褆福”，字当从示。禔，安也，音匙匕之匙，义
见《苍雅》。《方言》河北学士皆云如此，而江南书本多误
从手属文者，对耦并为提挈之意，恐为误。

或问：“《汉书注》：‘为元后父名禁，改禁中为省中’，何故以
‘省’代禁？”答曰：“案：《周礼宫正》：‘掌王宫之戒令纠禁’。郑注
云：‘纠，犹割也，察也’。李登云：‘省，察也’。张揖云：‘省，今省察
也’。然则小并”、“所领二反，并得训察。其处既常有禁卫
省察，故以‘省’代禁。察，古察字也。”

《汉·明帝纪》：“为四姓小侯立学校。桓帝加元服，又赐四
姓及梁、邓小侯帛。”是知皆外戚也。明帝时，外戚有樊
氏、郭氏、阴氏、马氏为四姓。谓之小侯者，或以年小获
封，故须立学耳。或以侍祠猥朝，侯非列侯，故曰小侯。
《礼》云“庶方小侯。”则其义也。

《后汉书》云：“鹳雀御三鱓。”〈音善〉鱼，多假借为鳣鲔之鳣，俗
之学士因谓之为鳣鱼。案魏武《四时食制》，鳣鱼大如
五斗奁，长一丈。郭璞注《尔雅》：“鳣长二丈。”安有鹳雀能
胜一者，况三头乎？鳣又纯灰色，无文章也。鱓鱼长者
不过三尺，大者不过三指，黄地黑文，故《都讲》云：“蛇鱓，
卿大夫服之象也。”《续汉书》及《搜神记》亦说此事，皆作
“鱓”字。孙卿云：“鱼鳖䲡鳣及”韩非、《说苑》皆曰鳣似蛇，蚕似蠋，并作鳣字。假鳣为鱓，其来久矣。
《后汉书》：酷吏樊晔为天水郡守，凉州为之歌曰：“宁见
乳虎穴，不入晔城寺。”而《江南书》本“穴”皆误作“六”，学士
因循，迷而不寐。夫虎豹穴居，事之较者，所以班超云：
“不探虎穴，安得虎子。”宁当论其六七乎？

“《后汉书杨由传》云：‘风吹削胏’。此是削札牍之柹耳。古
者书误则削之，故《左传》云‘削而投之’是也。或即谓札
为削。王褒《童约》曰：‘书削代牍’。苏竟书云：‘昔以摩研编
削之才’。皆其证也。《诗》云：‘伐木浒浒’。《毛诗》云：‘浒浒，柹貌
也’。史家假借为肝胏字，俗本悉作脯腊之脯，或为反
哺之哺。”学士因解云：“削哺是屏障之名，既无证据，亦”
为妄矣。此是风角占候耳。《风角书》曰：“庶人风”者，拂地
扬尘转削若是屏障，何由可转也？

《三辅决录》云：“前队大夫范仲公，盐豉蒜果共一筒。”果
当作“魏颗”之颗，北士通呼物一由改为一颗，蒜颗是
俗间常语耳。故陈思王《鹞雀赋》曰：“头如果蒜，目似花
椒。”又《道经》云：“合口诵经声璅璅，眼中泪出珠子。”其
字虽异，其音与义颇同。江南但呼为蒜符，不知谓为
颗。学士相承读为裹结之裹，言盐与蒜共苞一裹内
筒中耳。正史削繁音义又音蒜，颗为苦戈反，皆失也。
有人访吾曰：“《魏志》蒋济上书云：‘弊攰之民’，何字也？”余
应之曰：“意为攰即是。”倦之。耳。〈要用字苑云音九伪反，字见《广雅》
及《陈思王集》也。〉张揖、吕忱并云“支傍作刀剑之刀”，亦是剞字，
不知蒋氏自造支傍作“筋力之力”，或借“剞”字，终当音
九伪反。

《晋中兴书》：“太山羊曼常颓纵任侠，饮酒诞节，兖州号
为濌伯。”此字更无音训。梁孝元帝尝谓吾曰：“由来不
识，唯张简宪见教，呼为嚃羹之嚃。”自尔便遵承之，亦
不知所出。简宪是湘州刺史张缵谥也，江南号为硕
学。案法盛世代殊近，当是耆老相传，俗间又有濌濌
语，盖无所不施，无所不容之意也。顾野王《玉篇》误为
黑傍㳫。顾虽博物，犹出简宪、孝元之下，而二人皆云
“重边。”吾所见数本，并无作“黑”者，重㳫是多饶积厚之
意，从黑更无义旨。

古乐府歌词，先述三子，次及三妇，妇是对舅姑之称。
其末章云：“丈人且安坐，调弦未遽央。”古者子妇供事
舅姑，旦夕在侧，与儿女无异，故有此言。丈人亦长老
之目。今世俗犹呼其祖考为先亡丈人，又疑“丈”当作
“大。”北间风俗，妇呼舅为大人公，“丈”之与大，易为误耳。
近代文士颇作三妇诗，乃为匹嫡并耦，己之群妻之
意，又加“郑”、“卫”之辞，《大雅》《君子》，何其谬乎！

古乐府歌《百里奚词》曰：“百里奚，五羊皮，忆别时，烹伏
雌，吹扊扅，今日富贵忘我为。”吹当作炊煮之炊。案蔡
邕《月令章句》曰：“键关，牡也，所以止扉，或谓之剡移。”然
则当时贫困，并以门牡木作薪炊耳。《声类》作扊，又或
作扂。

《通俗文》。世间题云“河南服虔字子慎造。”虔既是汉人，
其叔乃引苏林、张揖。苏、张皆是魏人，且郑元以前，全
不解反语，通俗反音，甚为近俗。阮孝绪又云：李虔所
造。河北此书，家藏一本，遂无作李虔者。《晋中经》薄及
《七志》并无其目，竟不得知谁制。然其文义允惬，实是
高才。殷仲堪《常用字训》，亦引服虔《俗说》，今复无此书，
未知即是《通俗文》，为当有异？近代或更有服虔乎？不
能明也。

或问：“《山海经》夏禹及益所记，而有长沙、零陵、桂阳、诸
暨，如此郡县不少，以为何也？”答曰：“史之阙文，为日久
矣。加复秦人灭学，董卓焚书，典籍错乱，非止于此。譬
犹《本草》神农所述，而有豫章、朱崖、赵国、常山、奉高、真
定、临淄、冯翊等郡县名出诸药物。《尔雅》周公所作，而
云张仲孝友，仲尼修《春秋》而经书。”孔丘卒，《世本》左丘
明所书。〈此说出皇甫谧帝王世纪〉而有燕王喜，汉高祖。《汲冢琐语》
乃载《秦望碑》《苍颉篇》李斯所造，而云：“汉兼天下，海内
并厕豨黥韩覆叛，讨灭残。”《列仙传》刘向所造，而赞云
七十四人，出佛经。《列女传》亦向所造，其子歆又作颂，
终于赵悍后，而传有更始韩夫人、明德马后及梁夫
人嫕。皆由后人所羼，非本文也。

或问曰：“‘《东宫旧事》，何以呼鸱尾’为‘祠尾’？”答曰：“‘张敞者，
吴人，不堪稽古，随宜记注，遂乡俗讹谬，造作书字耳。
吴人呼祠祀为鸱祀’，故以‘祠’代鸱；呼绀为‘禁’，故以‘系’
傍作‘禁’代绀字。呼盏为竹简反，故以木傍作‘展’，以代
盏字；呼‘镬’字为‘霍’字，故以金傍作‘霍’代镬字。又金傍
作‘患’为镮字，木傍作‘鬼’为槐字，火傍作‘庶’为炙字，既”
下作“毛”为“髻”字，金花则金傍作“华”，窗扇则木傍作“扇”，
诸如此类，专辄不少。又问《东宫旧事》：六色𦋺“是何
等物？当作何音？”答曰：“按《说文》云：‘莙，牛藻也。读若威，音
隐，坞瑰反。即陆机所谓‘聚藻叶如蓬’者也。郭璞注《三
苍》亦云：‘蕴藻之类也。细叶蓬茸生。然今水中有此物，
一节长数寸，细茸如丝，圆绕可爱，长者二三十节，犹
呼为莙。又寸断五色丝，横著线股间，绳之以象莙草，
用以饰物，即名为莙。于时当绀六色罽作此莙，以饰

志》以为舜纳于大麓，即谓此山。其上今犹有尧祠焉。
世俗或呼为宣务山，或呼为虚无山，莫知所出。赵郡
士族有李穆叔、季节兄弟，李普济，亦为学问，并不能
定乡邑。此山余尝为赵州佐，共太原王卲读柏人城
西门内碑，碑是汉桓帝时柏人县民，为县令徐整所
立，铭云“土有巏务山，王乔所仙。”方知此巏务山也。巏
字遂无所出。务字依诸子书，即旄丘之旄也。旄字，《字
林》一音亡付反，今依附俗名，当音权务耳。入邺为魏
收说之，收大嘉叹，值其为《赵州庄严寺碑铭》曰“权务
之精”，即用此也。

或问：“一夜何故五更？更何所训？”答曰：“汉魏以来，谓为
甲夜、乙夜、丙夜、丁夜、戊夜。又云鼓，一鼓、二鼓、三鼓、四
鼓、五鼓，亦云一更、二更、三更、四更、五更，皆以五为节。
《西都赋》亦云：‘卫以严更之署’。所以尔者，假令正月建
寅，斗柄夕则指寅，晓则指午矣。自寅至午，凡历五辰。
冬夏之月，虽复长短参差，然辰间辽阔，盈不至六，缩”
不至四，进退常在五者之间。更，历也，经也，故曰“五更”
尔。

《尔雅》云：“术，山蓟也。”郭璞注云：“今术，似蓟，而生山中。”案：
木叶，其体似蓟。近世文士遂读蓟为筋肉之筋，以耦
地骨，用之恐失其义。

或问：“俗名傀儡子为郭秃，有故实乎？”答曰：“《风俗通》云：
‘诸郭皆讳秃’。当是前代人有姓郭而病秃者，滑稽调
戏，故后人为其象，呼为郭秃，犹文康象庾亮耳。”
或问曰：“何故名治狱参军为长流乎？”答曰：“《帝王世纪》
云：‘帝少昊崩，其神降于长流之山’。”〈此事本出山海经流作留〉于祀
主“秋。”〈此说本于月令〉按：《周礼》秋官“司寇主刑罚长流之职。”汉、
魏捕贼掾耳，晋、宋以来始为参军，上属司寇，故取秋
帝所居为嘉名焉。

客有难主人曰：“今之经典，子皆谓非，《说文》所言，子皆
云是。然则许慎胜孔子乎？”主人抚掌大笑，应之曰：“今
之经典，皆孔子手迹耶？”客曰：“今之《说文》，皆许慎手迹
乎？”答曰：“许慎检以六文，贯以部分，使不得误，误则觉
之。孔子存其义而不论其文也。先儒尚得临文从意，
何况书写流传耶？必如《左传》‘止戈为武，反正为乏，皿’”
虫为蛊，亥有二首六身之类，后人自不得辄改也。安
敢以《说文》校其是非哉！且余亦不专以《说文》为是也。
其有援引经传与今乖者，未之敢从。

又相如《封禅书》曰：“导一茎六穗于庖，牺，双觡共抵之
兽。”此导训择，光武诏云“非徒有豫养导择之劳”是也。
而《说文》云导是禾名，引《封禅书》为证无妨，自当有禾
名，导非相如所用也。禾一茎六稔于庖，岂成文乎？纵
使相如天才鄙拙，强为此语，则下句当云“麟，双觡共
抵之兽”，不得云“牺”也。吾尝笑许纯儒不达文章之体，
“如此之流，不足凭信。”大抵服其为书，隐括有条例，剖
析穷根源，郑元注书，往往引其为证，若不信其说，则
冥冥不知一点一画，有何意焉？世间小学者，不通古
今，必依小篆，是正书记，凡《尔雅》《三苍》《说文》，岂能悉得
苍颉本指哉？亦是随代损益，各有同异。西晋已往，字
书何可全非，但令体例成就，不为专辄耳。考校是非，
特须息消。至如“仲尼居”三字之“中”，“两”字非体，《三苍》“尼”
旁益“丘”，《说文》“居下施”，凡如此之类，何由可从？古无二
字，又多假借，以“中”为“仲”，以“说”为“悦”，以“召”为“邵”，以“闲”为
闲，如此之徒，亦不劳改，自有讹谬，过成鄙俗。乱旁为
舌，揖下无耳。“鼋鼍从龟”，“奋夺从雚。”〈音馆〉席中加带，恶上
安西。鼓外设皮，凿头生毁。离则配禹壑乃施豁。巫混
经，旁皋分泽，片猎化为獦。〈音葛兽名出山海经〉《宠》变成“宠”，〈宠音郎动
反孔也故从穴〉《业左益》。〈阙〉灵底著器；率字自有律音，强改为
别；单字自有善音，辄析成异。如此之类，不可不治。吾
昔初看《说文》，蚩薄世字，从正则惧人不识，随俗则意
嫌其非，略是不得下笔也。所见渐广，更知通变，救前
之执，将欲半焉。若文章著述，犹择微相影响者行之，
官曹文书，世间尺牍，幸不违俗也。案弥亘字从二间
舟，《诗》云“亘之秬秠”是也。今之隶书，转舟为日，而何法
盛《中兴书》乃以舟在二间为舟航，字谬也。《春秋》说以
人十四心为德，《诗》说以二在天下为酉，《汉书》以货泉
为白水真人，《新论》以金昆为银，《国志》以天上有口为
吴，《晋书》以黄头小人为恭，《宋书》以召力为劭，《参同契》
以人负告为造，如此之例，盖数术谬语，假借依附，杂
以戏笑耳。如犹转“贡”字为“项”，以“叱”为“七”，安可用此定
文字音读乎？潘陆诸子《离合诗赋》，《拭卜破字经》及鲍
昭《谜字》，皆取会流俗，不足以形声论之也。

河间邢芳语吾云：“《贾谊传》云：‘日中必熭’。注：‘熭，暴也’。曾
见人解云，‘此是暴疾之意，正言日中不须臾卒然便
昃耳。此释为当乎’？”吾谓邢曰：“‘‘此语本出《太公六韬》。案
《字书》，古者暴晒’字，与暴疾’字相似，唯下少异，后人专
辄加傍日耳，言日中时必须暴晒，不尔者，失其时也。”
晋灼已有详释。芳笑服而退。